|  |  |  |
| --- | --- | --- |
| **Berzence Nagyközség Polgármesterétől**  **Berzence, Szabadság tér 19.**  **Telefon: 82/546-091**  **e-mail: berzencepolgarmester@gmail.com** | **Berzence** | **Hivatali kapu:**  **rövid neve: SJFDI,**  **KRID**  **azonosító: 601024153** |

**Ügyiratszám**: BER/76-1/2025.

**E l ő t e r j e s z t é s**

**Berzence Nagyközség Önkormányzata Képviselő-testületének**

**2025. év január hó 28. napján tartandó ülésére**

*3. napirendi pont*

**Tárgy: A Berzencei Roma Nemzetiségi Önkormányzattal kötendő közigazgatási szerződés megtárgyalása.**

**Előterjesztő: Keszericze István polgármester**

**Tisztelt Képviselő-testület!**

A nemzetiségi önkormányzati képviselők 2024. évi általános választásának eredményeként 2024. október 12. napján Berzencén 1 nemzetiségi önkormányzat alakult meg Berzencei Roma Nemzetiségi Önkormányzat elnevezéssel, 3 képviselővel.

Jogi értelemben valamennyi nemzetiségi önkormányzat újonnan alakultnak minősül.

A nemzetiségek jogairól szóló 2011. évi CLXXIX. törvény (a továbbiakban: Njtv.) 80. § (1) bekezdése értelmében a települési önkormányzat, illetve az a hivatal, amelyik a helyi nemzetiségi önkormányzat székhelye szerinti helyi önkormányzat önkormányzati hivatali feladatát ellátja, biztosítja a helyi nemzetiségi önkormányzat részére az önkormányzati működés személyi és tárgyi feltételeit, szakmai segítséget nyújt, továbbá gondoskodik a működéssel kapcsolatos gazdálkodási és adminisztratív végrehajtási feladatok ellátásáról a következők szerint:

a) a helyi nemzetiségi önkormányzat részére annak saját székhelyén havonta igény szerint, de legalább harminckét órában, az önkormányzati feladat ellátásához szükséges tárgyi, technikai eszközökkel felszerelt helyiség ingyenes használata, a helyiséghez, továbbá a helyiség infrastruktúrájához kapcsolódó rezsiköltségek és fenntartási költségek viselése;

b) a helyi nemzetiségi önkormányzat működéséhez (a testületi, tisztségviselői, képviselői feladatok ellátásához) szükséges tárgyi és személyi feltételek biztosítása;

c) a testületi ülések előkészítése, különösen a meghívók, az előterjesztések, valamint a testületi ülések jegyzőkönyvei esetében, továbbá a jegyzőkönyvek benyújtásában való közreműködés és valamennyi hivatalos levelezés előkészítése és postázása;

d) a testületi döntések és a tisztségviselők döntéseinek előkészítése, a testületi és tisztségviselői döntéshozatalhoz kapcsolódó nyilvántartási, sokszorosítási, postázási feladatok ellátása;

e) a helyi nemzetiségi önkormányzat működésével, gazdálkodásával kapcsolatos nyilvántartási, adatszolgáltatási, iratkezelési feladatok ellátása;

f) a jelnyelv és a speciális kommunikációs rendszer használatának biztosítása, és

g) az a)–f) pontban meghatározott feladatellátáshoz kapcsolódó költségek viselése a helyi nemzetiségi önkormányzat tagja és tisztségviselője telefonhasználata költségeinek kivételével.

Az Njtv. 80. § (2) bekezdése értelmében az (1) bekezdés szerinti kötelezettségének teljesítése érdekében a települési önkormányzat a települési nemzetiségi önkormányzattal a helyiséghasználatra, a további feltételek biztosítására és a feladatok ellátására vonatkozóan közigazgatási szerződésben megállapodik.

A hivatkozott jogszabályi rendelkezések értelmében Berzence Nagyközség Önkormányzatának közigazgatási szerződést kell kötnie a településen működő nemzetiségi önkormányzattal, melyben a Njtv. 80. § (2) bekezdése szerint rögzíteni kell:

a) a helyi önkormányzat és a helyi nemzetiségi önkormányzat költségvetésének előkészítésével és megalkotásával, valamint a költségvetéssel összefüggő adatszolgáltatási kötelezettségek teljesítésével, továbbá a helyi nemzetiségi önkormányzat önálló fizetési számla nyitásával, törzskönyvi nyilvántartásba vételével és adószám igénylésével kapcsolatos határidőket és együttműködési kötelezettségeket, a felelősök konkrét kijelölésével,

b) a helyi nemzetiségi önkormányzat kötelezettségvállalásaival kapcsolatosan a helyi önkormányzatot terhelő ellenjegyzési, érvényesítési, utalványozási, szakmai teljesítésigazolási feladatokat, továbbá a felelősök konkrét kijelölését,

c) a helyi nemzetiségi önkormányzat kötelezettségvállalásának a szervezeti és működési szabályzatban meghatározott szabályait, különösen az összeférhetetlenségi, nyilvántartási kötelezettségeket,

d) a helyi nemzetiségi önkormányzat működési feltételeinek és gazdálkodásának eljárási és dokumentációs részletszabályaival, a belső ellenőrzéssel, valamint az ezeket végző személyek kijelölésének rendjével, és az adatszolgáltatási feladatok teljesítésével kapcsolatos előírásokat, feltételeket.

Tájékoztatom a T. Képviselő-testületet, hogy Berzence Nagyközség Önkormányzata a Njtv. korábban hatályos rendelkezéseinek megfelelően fenti feladatok ellátására a nemzetiségi önkormányzattal együttműködési megállapodást kötött, melynek felülvizsgálata a megváltozott jogszabályi rendelkezésekre tekintettel indokolt.

Tájékoztatom továbbá a T. Képviselő-testületet, hogy Berzence Nagyközség Önkormányzata a képviselő-testület 14/2015.(I.27.) sz. határozata alapján 2015. február 1-től a Berzence, Szabadság tér 19. szám alatti Polgármesteri Hivatal épületében lévő helyiségekben (tanácsterem, szociális és gyámügyi ügyintéző irodája) biztosítja a nemzetiségi önkormányzat részére a Njtv. szerinti helyiséghasználatot.

Mindezek alapján megállapítható, hogy: - a Njtv. szerinti helyiséghasználat a továbbiakban is biztosítható az említett ingatlanban.

A nemzetiségi önkormányzatokkal a Njtv. szerinti helyiséghasználat, további feltételek biztosítása és feladatok ellátása tárgyban kötendő közigazgatási szerződés tervezetét az előterjesztés melléklete tartalmazza.

Fentiekre tekintettel kérem a Képviselő-testületet, hogy az előterjesztést megtárgyalni és a közigazgatási szerződés megkötéséről dönteni szíveskedjen.

Berzence, 2025. január 9.

|  |  |
| --- | --- |
|  | Keszericze István |
|  | polgármester |

**Határozattervezet**

Berzence Nagyközség Önkormányzatának Képviselő-testülete úgy dönt, hogy Berzence Nagyközség Önkormányzata és a Berzencei Roma Nemzetiségi Önkormányzat között kötendő közigazgatási szerződést az előterjesztés melléklete szerinti tartalommal jóváhagyja.

Berzence Nagyközség Önkormányzatának Képviselő-testülete felhatalmazza a polgármestert a közigazgatási szerződés aláírására.

Felelős: Keszericze István polgármester

Határidő: 2025. január 31.

*TERVEZET!*

*Melléklet a Képviselő-testület …/2025.(I.28.) határozatához*

*Iktatószám:*

*Szerződésazonosító:*

***KÖZIGAZGATÁSI SZERZŐDÉS***

Mely létrejött egyrészről **Berzence Nagyközség Önkormányzata** (7516 Berzence, Szabadság tér 19. Adószám: 15731625-2-14) képviseletében: **Keszericze István polgármester** (továbbiakban: Önkormányzat), továbbá **Berzencei Polgármesteri Hivatal** (7516 Berzence, Szabadság tér 19. Adószám: 15398501-1-14) képviselője **Boti Ferenc jegyző**, másrészről a **Berzencei Roma Nemzetiségi Önkormányzat** (7516 Berzence, Szabadság tér 19. Adószám: 15777751-1-14) képviseletében: **Szalai Józsefné elnök** (továbbiakban: Nemzetiségi Önkormányzat) között a nemzetiségek jogairól szóló 2011. évi CLXXIX. törvény (a továbbiakban: Njtv.), az államháztartásról szóló 2011. évi CXCV. törvény (a továbbiakban: Áht.), a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.), az államháztartásról szóló törvény végrehajtásáról szóló 368/2011. (XII.31.) Korm. rendelet (a továbbiakban: Ávr.), az államháztartás számviteléről szóló 4/2013. (I.11.) Korm. rendelet (a továbbiakban Áhsz.), a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet, valamint az információs önrendelkezési jogról és az információszabadságról szóló 2011. évi CXII. törvény alapján.

Szerződő felek jelen *közigazgatási szerződésben* rögzítik a nemzetiségi önkormányzat helyiséghasználatával, az Njtv. 80. § (1) bekezdésében meghatározott önkormányzati működési feltételek biztosításával kapcsolatos feladatok ellátásával, a költségvetés elkészítésének, jóváhagyásának eljárási rendjével és a költségvetési gazdálkodással, az információs és adatszolgáltatási, valamint a beszámolási kötelezettség teljesítésével, illetve a nyilvántartási tevékenységgel és a vagyonkezeléssel összefüggő szabályokat.

**I. A működés személyi és tárgyi feltételeinek biztosítása**

1. Az Önkormányzata a Nemzetiségi Önkormányzat részére a Berzencei Polgármesteri Hivatal (Berzence, Szabadság tér 19.) épületében található helyiségekben (tanácsterem, szociális és gyámügyi ügyintéző irodája) biztosítja a nemzetiségi önkormányzati működés személyi feltételeit, az Njtv. 80. § (1) bekezdés b)-e) pontjaiban meghatározott feladatok ellátására.

A Nemzetiségi Önkormányzat a Szervezeti és Működési Szabályzata szerint, elektronikus formában megküldi az Önkormányzat jegyzője számára a testületi ülés meghívóját a napirendi pontokkal együtt. Az Önkormányzat jegyzője, vagy – a jegyzővel azonos képesítési előírásoknak megfelelő – megbízottja a helyi önkormányzat megbízásából és képviseletében részt vesz a nemzetiségi önkormányzat testületi ülésein és jelzi, amennyiben törvénysértést észlel, továbbá a nemzetiségi önkormányzat kérésére szakmai segítséget nyújt annak ülésén és azon kívül is a nemzetiségi önkormányzat működését érintően.

1. Az Njtv. 80. § (1) bekezdés a) pontja alapján az Önkormányzata a Nemzetiségi Önkormányzat számára, működésének biztosítására az 1. pontban megnevezett ingatlanban található helyiségre vonatkozóan ingyenes használati jogot biztosít.

3. A nemzetiségi önkormányzat részére átadott helyiséget terhelő valamennyi közüzemi költséget, továbbá a vezetékes távbeszélő költségeit a Berzencei Polgármesteri Hivatal (a továbbiakban: Polgármesteri Hivatal) viseli.

1. Az 1. pontban meghatározott helyiség eszközökkel, berendezési tárgyakkal együtt kerül használatba adásra. A helyiség használatához kapcsolódó költségeket a Polgármesteri Hivatal viseli.
2. A helyiség ingyenes használati joga a Nemzetiségi Önkormányzatot fennállásának időtartama alatt illeti meg.
3. A Nemzetiségi Önkormányzat tudomásul veszi, hogy a használat teljes időtartama alatt a helyiséget kizárólag működésével összefüggésben, rendeltetésszerűen köteles használni, melynek ellenőrzésére az Önkormányzat bármikor jogosult.
4. A használati joggal kapcsolatos egyéb kérdésekben a Polgári Törvénykönyv szabályai az irányadóak.
5. A Nemzetiségi Önkormányzat közcélú rendezvényeinek (különösen: közmeghallgatás, lakossági fórum, közösségi napok, kulturális rendezvények) megtartásához e célokra alkalmas egyéb helyiséget is igényelhet. Erre vonatkozó kérelmét az igénybevétel előtt 15 nappal írásban, a Polgármesternek kell benyújtania.
6. Az Önkormányzat ezen felül biztosítja a nemzetiségi önkormányzat részére a testületi működése egyéb feltételeit. A működéssel kapcsolatos igényeket a Jegyzőnek kell benyújtani, aki koordinálja a Polgármesteri Hivatal által – a 2011. évi CLXXIX. törvény 80. § (1) bekezdés c) és d) pontjában felsorolt – biztosítandó feladatokat, megteszi a szükséges intézkedéseket, továbbá nyilvántartja a Nemzetiségi Önkormányzat képviselő-testülete által hozott döntéseket. A fentiekkel kapcsolatos költségeket az Önkormányzat viseli.

**II. A költségvetés elkészítésének, jóváhagyásának és végrehajtásának rendje**

Az Önkormányzat költségvetési rendelete nem tartalmazza a Nemzetiségi Önkormányzat költségvetését. A nemzetiségek költségvetését külön kell elkészíteni és határozattal elfogadni.

***1. Költségvetés összeállítása***

1.1. A helyi nemzetiségi önkormányzat költségvetéséből finanszírozza, és látja el a nemzetiségek jogairól szóló és más törvényben meghatározott feladatait. A Nemzetiségi Önkormányzat költségvetését az Áht.-ben és az Ávr.-ben foglaltaknak megfelelően kell összeállítani.

1.2. A Nemzetiségi Önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról a Polgármesteri Hivatal gondoskodik.

1.3. A Nemzetiségi Önkormányzat központi költségvetési forrásból tervezhető, tárgyévi támogatásainak nyilvánosságra hozott adatairól, továbbá az előző évi fel nem használt támogatási források összegéről a Jegyző tájékoztatja a Nemzetiségi Önkormányzat elnökét. A Nemzetiségi Önkormányzatot megillető központi költségvetési támogatások felhasználására vonatkozó előírásokat tartalmazó útmutatót a Polgármesteri Hivatal a Nemzetiségi Önkormányzat elnöke részére átadja, szükség esetén felvilágosítást nyújt az abban foglaltakkal kapcsolatosan. A központi költségvetési források szabályos felhasználásáért a Nemzetiségi Önkormányzat elnöke felelős.

A költségvetés elkészítéséhez szükséges, a rendelkezésre álló pénzeszközök tervezett felhasználásával kapcsolatos információkat – a vonatkozó jogszabály megjelentését követően – az elnök a költségvetés elkészítésében közreműködő Polgármesteri Hivatal részére megadja. A kapott információk alapján a Polgármesteri Hivatal elkészíti a képviselő-testület számára a költségvetésre vonatkozó előterjesztést, amelyet legalább öt munkanappal a képviselő-testületi ülést megelőzően az elnök részére elektronikus úton eljuttat.

1.4. A Nemzetiségi Önkormányzat költségvetését az elnök a képviselő-testületnek a központi költségvetésről szóló törvény hatályba lépését követő negyvenötödik napig nyújtja be az Áht. 24. §, illetve 26. §-ai alapján. A Nemzetiségi Önkormányzat saját költségvetését önállóan, költségvetési határozatban állapítja meg. A költségvetésről szóló határozatát a Nemzetiségi Önkormányzat a döntés aláírásától számított három munkanapon belül tájékoztatásul megküldi a Polgármesteri Hivatal részére.

1.5. Költségvetési határozat hiányában kiadások nem teljesíthetők. A költségvetési határozat törvényességéért, bevételi és kiadási előirányzatainak teljesítéséért, kötelezettségvállalásaiért és tartozásaikért kizárólag a Nemzetiségi Önkormányzat felel. Az esetleges adósságrendezési eljárás során a Nemzetiségi Önkormányzat tartozásaiért az Önkormányzat nem tartozik felelősséggel.

1.6. A Nemzetiségi Önkormányzat előirányzatai a Nemzetiségi Önkormányzat újabb költségvetési határozatával módosíthatók. Ha a Nemzetiségi Önkormányzat eredeti előirányzatán felül többletbevételt ér el, bevétel kiesése van, illetve kiadási előirányzatán belül átcsoportosítást hajt végre, módosítania kell határozatát. A határozatnak teljes körűen tartalmaznia kell a kiemelt bevételi és kiadási előirányzatokat. A módosításról szóló határozatát a Nemzetiségi Önkormányzat tájékoztatásul három munkanapon belül megküldi a Polgármesteri Hivatal részére.

1.7. A Nemzetiségi Önkormányzat elemi költségvetését a Polgármesteri Hivatal készíti el, melyet az elnök hagy jóvá.

***2. A költségvetés végrehajtása***

2.1. A Nemzetiségi Önkormányzat gazdálkodásának végrehajtó szerve a Polgármesteri Hivatal.

2.2. A Njtv. 133. §-a alapján a Nemzetiségi Önkormányzat önálló pénzforgalmi számlával rendelkezik. A Nemzetiségi Önkormányzat vállalja, hogy költségvetési gazdálkodásával és pénzellátásával kapcsolatos minden pénzforgalmát a 11743033-15777751 számú fő-számláján bonyolítja. A Nemzetiségi Önkormányzat a Magyar Államkincstárnál, vagy más pénzforgalmi szolgáltatónál vezetheti fő-számláját.

2.3. A Nemzetiségi Önkormányzat vállalja, hogy a mindenkor hatályos gazdálkodásával kapcsolatos, így különösen a kötelezettségvállalás, pénzügyi ellenjegyzés, a teljesítés igazolása, az utalványozás gyakorlásának módjával, eljárási szabályaival, valamint az ezeket végző személyek kijelölésének és helyettesítési rendjével kapcsolatos döntéseit a Polgármesteri Hivatal számára eljuttatja, és ezen határozatokban foglaltak betartásával gazdálkodik. A kötelezettségvállalás rendjéről szóló határozat jelen szerződés függelékét képezi.

2.4. A Polgármesteri Hivatal a kötelezettségvállalásokhoz kapcsolódóan az ASP programban olyan nyilvántartást vezet, amelyből megállapítható az évenkénti kötelezettségvállalás összege, erről igény szerint adatot szolgáltat. A Nemzetiségi Önkormányzat elfogadja, hogy utalványozni csak a Polgármesteri Hivatal által alkalmazott, írásbeli rendelkezésnek minősülő nyomtatványon lehet.

2.5. A kötelezettségvállalás és utalványozás különös szabályai

2.5.1 A Nemzetiségi Önkormányzat nevében kötelezettségvállalás és utalványozás az Ávr. 52. § (7) bekezdése szerint történik, így kizárólag a Nemzetiségi Önkormányzat elnöke vagy az általa meghatalmazott nemzetiségi önkormányzati képviselő vállalhat kötelezettséget (kötelezettségvállaló), illetve jogosult utalványozásra.

2.5.2. A Polgármesteri Hivatal gondoskodik valamennyi kötelezettségvállalás nyilvántartásba vételéről az Ávr. 56. § (1) bekezdése alapján. A kötelezettségvállalás nyilvántartására a Polgármesteri Hivatalnál alkalmazott forma és rend szerint kerül sor.

2.6. A teljesítésigazolás és érvényesítés különös szabályai

2.6.1 A kiadás teljesítésének és a bevétel beszedésének elrendelése előtt a kötelezettségvállaló által meghatalmazott személy a teljesítést igazolja a számlán és az utalványrendeleten, mely igazolás alapján a Polgármesteri Hivatal illetékes pénzügyi előadója érvényesíti a kiadás és bevétel összegszerűségét, a fedezet meglétét és az előírt alaki követelmények betartását. Kiadás csak szabályosan kiállított (a Nemzetiségi Önkormányzat nevére és címére szóló) számla, és szükség esetén teljesítésigazolás, műszaki dokumentáció, illetve szerződés alapján számolható el.

2.7. A pénzügyi ellenjegyzés különös szabályai

2.7.1. A 100.000,- Ft feletti kötelezettségvállalások pénzügyi ellenjegyzésére a Jegyző által meghatalmazott személy jogosult. A pénzügyi ellenjegyzés csak az előirányzat, fedezet és kifizethetőség meglétének az ellenőrzésére irányul. Egyet nem értés esetén a pénzügyi ellenjegyző kezdeményezésére a Polgármesteri Hivatal 8 napon belül írásban köteles a Nemzetiségi Önkormányzat képviselő-testületét értesíteni. A pénzügyi ellenjegyzés nélkül vagy egyéb szabálytalan módon vállalt kötelezettségek következményeiért a Nemzetiségi Önkormányzat elnöke felelős.

2.8. A Nemzetiségi Önkormányzat készpénzellátása (előleg felvétele) a Nemzetiségi Önkormányzat házipénztárából, a Nemzetiségi Önkormányzat fő-számlája terhére történik. A Nemzetiségi Önkormányzat vállalja, hogy a felvett előleggel minden hónap utolsó napjáig, szabályos bizonylatok benyújtásával elszámol, annak érdekében, hogy a könyvelésben a tényleges kiadásokat rögzíteni lehessen. Az előleggel való elszámolásig újabb előleg nem vehető fel.

2.9. Az előirányzatok terhére kifizetés csak a szabályszerű érvényesítés, utalványozás, (ellenőrzés) után történhet, az adótörvények, a bankszámlavezetésre vonatkozó jogszabályok és a számviteli előírások betartásával. Amennyiben a kifizetés a jogszabályi előírásokat megszegve történik, ennek tényét a bizonylatokon fel kell tüntetni, az esetleges jogkövetkezményekért a Nemzetiségi Önkormányzat felel.

2.10. Összeférhetetlenségi követelmények

2.10.1 A Nemzetiségi Önkormányzat tekintetében a kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet. Az érvényesítő ugyanazon gazdasági esemény tekintetében nem lehet azonos a kötelezettségvállalásra, utalványozásra jogosult és a teljesítést igazoló személlyel. A kötelezettségvállalási, pénzügyi ellenjegyzési, érvényesítési, utalványozási és teljesítés igazolására irányuló feladatot nem végezheti az a személy, aki ezt a tevékenységét a Ptk. szerinti közeli hozzátartozója, vagy maga javára látná el.

2.11. A költségvetés módosítás előkészítésére a Nemzetiségi Önkormányzat részéről az elnök, vagy a Polgármesteri Hivatal erre kijelölt ügyintézője jogosult, amennyiben a költségvetési előirányzatokhoz képest a teljesítések ezt igénylik. Amennyiben az elnök a képviselő-testület döntése alapján saját hatáskörű előirányzat módosítási jogkörrel rendelkezik, a saját hatáskörben végrehajtott előirányzat módosításokról a képviselő-testületet a soron következő ülésen tájékoztatja.

2.12. A Nemzetiségi Önkormányzat felel az általa az államháztartás alrendszereiből kapott, nem normatív, céljellegű, működési és fejlesztési támogatások kedvezményezettjeinek támogatási adatainak közzétételéért, valamint felel a törvényi előírások szerinti árubeszerzésre, építési beruházásra, szolgáltatás megrendelésre, vagyonértékesítésre, vagyonhasznosításra, támogatás, vagyon vagy vagyoni értékű jog átadására vonatkozó adatainak közzétételéért. A közzététellel kapcsolatos feladatokat a Polgármesteri Hivatalon keresztül látja el.

2.13. A Nemzetiségi Önkormányzat részére a központi költségvetésből biztosított működési és feladatalapú támogatások elszámolását a Polgármesteri Hivatal végzi. Az elszámolás elkészítése magában foglalja a számlák záradékolását és az előírásoknak megfelelő számlaösszesítő elkészítését.

A Nemzetiségi Önkormányzat az általa benyújtott pályázatok beadásánál, pénzügyi bonyolításánál és elszámolásánál saját maga jár el. A Nemzetiségi Önkormányzat az általa benyújtott pályázatok elszámolása keretében gondoskodik a számlák záradékolásáról és az elszámolási dokumentumok elkészítéséről. A Nemzetiségi Önkormányzat az általa benyújtott és támogatásban részesített pályázatok támogatói okiratát vagy támogatási szerződését annak aláírását követően haladéktalanul a Polgármesteri Hivatal rendelkezésére bocsájtja. A Polgármesteri Hivatal igény szerint a Nemzetiségi Önkormányzat által benyújtott pályázatokhoz csak a Nemzetiségi Önkormányzat ismert kötelezettségvállalásairól, bankszámlaegyenlegéről és vagyoni helyzetéről szolgáltat pénzügyi adatot.

A pályázatokhoz kapcsolódó kötelezettségvállaláshoz, a vagyoni és számviteli analitikus nyilvántartáshoz szükséges információkat és dokumentációkat a Nemzetiségi Önkormányzat elnöke biztosítja.A pályázatok keretében biztosított források Támogatási szerződésben/Támogatói okiratban foglaltak szerinti felhasználásáért a Nemzetiségi Önkormányzat elnöke felelős. A támogatások nem a jogszabályokban vagy Támogatási szerződésben/Támogatói okiratban foglaltak szerinti felhasználásából eredően keletkező visszafizetési kötelezettség miatt sem az Önkormányzatot sem a Polgármesteri Hivatalt nem terheli felelősség.

**III. Belső ellenőrzés**

1. A Nemzetiségi Önkormányzat operatív gazdálkodása lebonyolításának ellenőrzése – a Polgármesteri Hivatal gazdálkodásának részeként – a függetlenített belső ellenőrzés feladatát képezi.

2. A gazdálkodás végrehajtásával kapcsolatban a belső ellenőrzési javaslatokra az intézkedések megtétele a Polgármesteri Hivatal feladata.

1. A Nemzetiségi Önkormányzat hatáskörébe tartozó belső ellenőrzési javaslatokra a szükséges intézkedések megtétele az elnök feladata.

**IV. Beszámoló, költségvetési jelentés, mérleg készítése, jóváhagyása**

1**.** A Nemzetiségi Önkormányzat a havi pénzforgalmi és pénzforgalom nélküli adatok bizonylatait minden tárgyhót követő hónap második munkanapjáig köteles a Polgármesteri Hivatalnak könyvelés céljából átadni.

2. A Polgármesteri Hivatal a könyvelést követően a jogszabályban előírt határidőig elkészíti a Nemzetiségi Önkormányzat időszaki költségvetési jelentését és mérlegjelentését és teljesíti a Magyar Államkincstár részére szükséges adatszolgáltatást. Az adatszolgáltatás elkészítésének feltétele, hogy a Nemzetiségi Önkormányzat a szükséges költségvetési előirányzat módosításokat határidőben elfogadja és arról a Polgármesteri Hivatalt tájékoztassa.

3. A Polgármesteri Hivatal az Áht. 91. § (3) bekezdése alapján készíti el a Nemzetiségi Önkormányzat zárszámadását a vonatkozó jogszabályi előírásoknak megfelelő tartalommal, és azt a képviselő-testület elé történő benyújtást megelőzőöt munkanapon belül az elnök részére átadja, amit az elnök benyújt a képviselő-testületnek május 31-ig.

4. A Polgármesteri Hivatal elkészíti a Nemzetiségi Önkormányzat költségvetési beszámolóját, melyet az elnök jóváhagy. A Magyar Államkincstár részére szükséges, számviteli beszámolóval kapcsolatos adatszolgáltatási kötelezettséget ugyancsak a Polgármesteri Hivatal teljesíti.

**V. A vagyontárgyak kezelésének rendje**

1. A Polgármesteri Hivatal a Nemzetiségi Önkormányzat vagyoni és számviteli nyilvántartásait a rendelkezésre bocsátott adatok alapján vezeti. A szükséges információkat és dokumentációkat a Nemzetiségi Önkormányzat elnöke biztosítja, illetőleg a vagyontárgy felvételéhez kapcsolódó és a Polgármesteri Hivatal számára átadott bizonylatok szolgáltatják.

2. A Nemzetiségi Önkormányzat a tulajdonát képező, illetve a használatába adott önkormányzati vagyon használatáról, a vagyon működtetésére vonatkozó szabályokról az Njtv. 113. § c) és d) pontja alapján határozatot hoz, melyet tájékoztatásul megküld a Polgármesteri Hivatalnak.

3. A Nemzetiségi Önkormányzat vagyonának leltározása a Polgármesteri Hivatal Leltárkészítési és Leltározási Szabályzata alapján történik. A leltározás során felmerült esetleges többlet vagy hiány megállapítása után a kivizsgálás és a felelősség megállapítása a Nemzetiségi Önkormányzat hatáskörébe tartozik.

4. A Nemzetiségi Önkormányzat vagyonának selejtezése a Polgármesteri Hivatal *„Felesleges vagyontárgyak hasznosításának és selejtezésének szabályzata”* alapján történik.

**VI. Záró rendelkezések**

Jelen szerződést a felek 2025. február 1-ei hatállyal kötik, ezzel egyidejűleg a Berzencei Roma Nemzetiségi Önkormányzat Képviselő-testületének 2/2015.(I.19.) számú határozata és Berzence Nagyközség Önkormányzat Képviselő-testületének 14/2015.(I.27.) számú határozata alapján elfogadott együttműködési megállapodás hatályát veszti. A szerződő felek kijelentik, hogy a jelen szerződésben nem szabályozott kérdésekben a Ptk. ide vonatkozó rendelkezései az irányadók. A közöttük felmerülő vitás kérdéseket elsősorban tárgyalás útján kísérlik meg rendezni, és csak ennek sikertelensége esetén fordulnak az illetékes bírósághoz.

**Záradék:**

A Közigazgatási Szerződést az Berzence Nagyközség Önkormányzat Képviselő-testülete a \_/2025.(\_\_) határozatával, a Berzencei Roma Nemzetiségi Önkormányzat Képviselő-testülete a \_/2025.(\_\_) határozatával hagyta jóvá.

Berzence, 2025. január

|  |  |  |
| --- | --- | --- |
| **Keszericze István**  polgármester  Önkormányzat képviseletében | **Szalai Józsefné**  elnök  Nemzetiségi Önkormányzat  képviseletében | **Boti Ferenc**  jegyző  Polgármesteri Hivatal  képviseletében |